XXXIX.  Ecclesiam Cannensem tuendam suscipit et bona ac jura episcopalia confirmat, petente Bonifacio episcopo.   (Veronae, Maii 31.) [UGHELLI,  Italia sacra,  VII, 793.]
Urbanus episcopus, servus servorum Dei, venerabili fratri BONIFACIO Cannen. episcopo, ejusque successoribus canonice substituendis in perpetuum.
Ex injuncto nobis apostolatus officio fratres et coepiscopos nostros . . . debemus charitatis affectu diligere, et ecclesiis, in quibus militant suam dignitatem, et jura integre conservare. Eapropter, venerabilis in Christo frater, tuis justis postulationibus clementer annuimus, et Ecclesiam Cannensem, cui, auctore Domino, praeesse dignosceris, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona eadem ecclesia impraesentiarum juste et pacifice possidet, vel in futurum concessione pontificum, largitione regum vel principum, oblatione fidelium, vel aliis justis modis, praestante Domino, poterit adipisci, firma tibi, tuisque successoribus, et illibata permaneant. In quibus haec propriis duximus exprimenda vocabulis: Ecclesiam S. Jacobi in civitate Cannen. cum pertinentiis suis, ecclesiam S. Luciae, ecclesiam S. Salvatoris in Castello, ecclesiam S. Georgii, ecclesiam S. Mercurii, ecclesiam S. Mariae in mari cum casali, et tenimentis suis, ecclesiam S. Mariae in Pecto, ecclesiam S. Mariae in Campo grasso juxta casale S. Cassiani positam, ecclesiam S. Mariae in Burgo de Ponte, ecclesiam S. Nicolai in Baldetta, ecclesiam S. Clerici, ecclesiam S. Petri in Ancello, ecclesiam S. Anastasiae, ecclesiam S. Felicis, ecclesiam S. Apollinaris, ecclesiam S. Panti, ecclesiam S. Mariae de Salinis, ecclesiam S. Stephani, ecclesiam S. Trinitatis, ecclesiam S. Viti, ecclesiam S. Nicolai de Petra, homines etiam, quos habent in Cannis, casale sancti Cassiani una cum tenimentis et possessionibus suis, casale S. Eustachii cum omnibus possessionibus, et pertinentiis suis. Prohibemus autem ut infra fines tui episcopatus nullus sine assensu tuo, capellam sive oratorium, salvis privilegiis Romanorum pontificum, construere de novo praesumat. Statuimus insuper ut hi, qui parochianorum tuorum apud aliquam religiosorum ecclesiam voluntate ultima elegerit sepulturam, canonica ecclesiae tuae portio testamenti conservetur. Inhibemus autem ne interdictos aut excommunicatos tuos ad officium, vel communem ecclesiam recipere quisquam praesumat, nisi forte periculum mortis immineat, ut dum praesentiam tuam habere nequiverit per aliam formam Ecclesiae satisfactione praemissa oporteat absolvere. Consuetudines etiam antiquas, libertates et immunitates eidem ecclesiae rationabiliter concessas, et hactenus observatas ratas habemus, et futuris temporibus illibatas permanere censemus. Decernimus ergo ut nullus omnino hominum possit praefatam ecclesiam temere perturbare, aut ejus possessiones auferre, ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione, et sustentatione concessa sunt usibus omnimodis profutura, salva sedis apostolicae auctoritate, et Barensis Ecclesiae debita reverentia. Si qua igitur in futurum ecclesiastica, saecularisve persona, hanc nostrae constitutionis paginam sciens, contra eam temere venire tentaverit, secundo, tertiove commonita, nisi praesumptionem suam congrua satisfactione correxerit, potestatis honorisque sui dignitate careat, reamque se divino judicio de perpetrata iniquitate cognoscat, et a sacratissimo corpore, et sanguine Dei, et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus hic, et fructum bonae actionis percipiant, et apud districtum judicem praemia aeternae pacis inveniant. Amen. Ego Urbanus, catholicae Ecclesiae episcopus. Ego Henricus, Albanensis episcopus. Ego Paulus, Praenestinus episcopus. Ego Theobaldus, Ostien. et Velletren. episcopus. Ego Joannes, presbyter cardinalis tit. S. Marci. Ego Petrus, presb. cardinalis tit. S. Susannae. Ego Laborans, presbyter cardinalis S. Mariae Transtyberim tit. Callisti. Ego Pandolfus, presb., card. tit. XII Apost. Ego Albinus. presb. card, tit. S. Crucis in Jerusalem. Ego Melior, presbyter cardinalis sanctorum Joannis et Pauli, tit. Pammachii. Ego Jacobus, S. Mariae in Cosmedin diaconus cardinalis. Ego Gratianus, SS. Cosmae et Damiani diaconus card. Ego Bobo, S. Angeli diaconus cardinalis. Ego Octavianus, SS. Sergii et Bacchi diac. card. Datum Veronae per manum Alberti S. R. E. presb. card. et cancellarii II Kalend. Junii, indict. IV, Incarnationis Dominicae an. 1187, pontificatus vero Urbani papae tertii anno primo.